Nainen kertoo jo parin vuoden ajan joutuneensa todistamaan vierestä saman jengin varastelua ja henkistä väkivaltaa.

Vantaalainen Alepa on joutunut saman jengin terrorisoimaksi. Kuvituskuva ei liity tapaukseen. Kari Pekonen

Vantaalaisen Alepan romaneita koskevasta ohjeistuksesta nousi kohu loppiaisena Helsingin Sanomien ja Iltalehden uutisoitua asiasta.

HOK-Elannon Alepa-myymälöistä vastaava ketjujohtaja Merja Mustonen kuvaili ohjeistusta ylilyönniksi, joka ei ole ketjuohjeistuksen mukainen.

Kaupan taukotilassa oli ohjelappu, jonka mukaan vartija pitää hälyttää saman tien, kun romanit tulevat myymälään.

Mustosen mukaan lappu liittyi noin kymmenen hengen ryhmään, joka on toistuvasti aiheuttanut kyseisessä kaupassa ongelmia.

Asiakasta säälittää

Iltalehteen otti yhteyttä kyseisen Alepan lähistöllä asuva nainen.

Hän kertoo seuranneensa saman jengin häiriköintiä jo vuodesta 2018. Hän saattaa usein viettää Alepassa parikin tuntia pelikonetta pelaten, jos koneesta sattuu voittamaan.

– Olen nähnyt, kun heitä on tullut, ja he ovat jääneet varastamisesta kiinni.

Naisen mukaan kuvio on aina samantapainen. Sama porukka tulee kauppaan. Mieskuljettaja jää odottamaan autoon naisia, jotka menevät sisälle ja sullovat tavaraa hameidensa sisään. Toisinaan tavaroita on putoillut kaupan lattialle hameiden uumenista.

Myymälän naisvoittoinen henkilökunta on joutunut aggressiivisen suunsoiton kohteeksi, jos ja kun he ovat varkaiden toimintaan puuttuneet.

Eniten naista käy sääliksi naispuolisen myymäläpäällikön kohtelu.

– He ovat lytänneet hänet ihan täysin henkisesti. Hän on mennyt lukkoon. Olen sanonut naiselle, että soita poliisit, mutta hän on vastannut, että hän on niin väsynyt, ettei jaksa. Se kielenkäyttö on ollut ihan hirveää. En ole uskaltanut puuttua tilanteeseen, koska ne puhetavat ovat niin aggressiiviset.

Nainen ei usko, että myymäläpäällikön on ollut tarkoitus kohdistaa vartijankutsuohjeistus koko romaniväestöön, vaan kyseiseen jengiin.

– Siellä on hirveän hyvä palvelu, yhteishenki ja se on minun ykkös-Alepani. He ovat olleet jopa näitä romaneita kohtaan niin ystävällisiä, että eivät ole poliisia soittaneet. Myymäläpäällikkö on sanonut vain, että tänne ne tavarat.

Suojelun tarve

Iltalehti olisi halunnut kysyä myymäläpäällikön omaa näkemystä tilanteeseen.

Alepan ketjujohtaja Merja Mustonen sanoo, ettei haastattelu sovi, koska kyseistä työntekijää halutaan suojella.

Mustonen myöntää, että asiakkaan kertoma kuvastaa todellista tilannetta.

– Tämä, mitä asiakas on kuvannut, miten käyttäydytään, tämä kuvastaa juuri sitä, mitä siellä tapahtuu. Valitettavasti tilanne jatkuu edelleen.

Mustonen haluaa yleisellä tasolla korostaa, että varkausongelmat Alepoissa eivät liity mihinkään tiettyyn väestöryhmään.

– Kyllä niitä aiheutuu jokaisesta kansanryhmästä. Täällä Kartanonkoskella on ollut tämä toistuvasti häiriötä aiheuttava ryhmä. Tämä ohjeistus on koskettanut nimenomaan tätä pientä häiriötä aiheuttanutta ryhmää. Vastuuhenkilö tekee sen päätöksen soittaa sinne vartijalle. Nämä vastuuhenkilöt tunnistavat sen häiriökäytösporukan sieltä.

Kartanonkosken Alepaan on jo kohdistettu lisää turvallisuustoimia, ja kaupan vartiointia on tehostettu.